РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број:06-2/175-22

25. новембар 2022. године

Б е о г р а д

ЗАПИСНИК

ШЕСТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 25. НОВЕМБРА 2022. ГОДИНЕ

 Седница је почела у 11,07 часова.

Седницом је председавао Милимир Вујадиновић, заменик председника Одбора.

 Поред председавајућег Одбора, седници су присуствовали чланови Одбора: Душан Радојевић, Дарко Јовановић, Душан Марић, Маријан Ристичевић, Марко Младеновић, Милан Глушац, Далибор Шћекић и Јасмин Хоџић, као и Наташа Богуновић, заменик члана Одбора Ивана Карића.

 Седници нису присуствовали чланови Одобра: Иван Карић, Дејан Булатовић, Зоран Стојановић, Ивана Парлић, Бранимир Јованчићевић, Александар Јовановић, Радомир Лазовић и Енис Имамовић.

Седници је присуствовала и народна посланица Драгана Лукић.

У складу са чланом 74. став 3. Пословника, седници су, по позову, присуствовали и: Дубравка Ђедовић, министарка рударства и енергетике, Ирена Вујовић, министарка заштите животне средине, државни секретари Министарства заштите животне средине: Сандра Докић, Сара Павков и Александар Дујановић, Александра Имширагић Ђурић, помоћник министра заштите животне средине, Видоје Петровић, градоначелник Лознице, проф. др Динко Кнежевић и проф. др Никола Лилић са Рударско-геолошког факултета Универзитета у Београду.

Заменик председника Одбора сазвао је, на основу члана 71. став 3. Пословника Народне скупштине, Шесту седницу на Захтев за сазивање седнице Одбора, који је поднело девет чланова Одбора, са следећим

Д н е в н и м р е д о м :

1. Разматрање питања искоришћавања литијума на подручју Републике Србије, са освртом на утицај на животне средину и освртом на целокупни економски развој Републике Србије.

На почетку је објаснио да је Захтев за сазивање седнице Одбора поднело девет чланова Одбора председнику Одбора Александру Јовановићу, који је дужан да седницу одбора сазове на захтев најмање трећине од укупног броја чланова одбора. Пошто он није сазвао седницу одбора на основу Захтева, седницу је сазвао заменик председника Одбора, у складу са наведеном одредбом Пословника Народне скупштине.

Пошто је констатовано да постоји кворум за рад и одлучивање, на предлог заменика председника Одбора, Одбор је, једногласно, усвојио:

- Записник Прве седнице Одбора, одржане 12. септембра 2022. године,

- Записник Треће седнице Одбора, одржане 6. октобра 2022. године и

- Записник Четврте седнице Одбора, одржане 11. октобра 2022. године.

Одбор је радио према дневном реду наведеном у захтеву за одржавање седнице, у складу са одредбом члана 71. став 4. Пословника Народне скупштине.

Министарска рударства и енергетике и министарка заштите животне средине информисале су Одбор о питањима на дневном реду седнице, у складу са делокругом сваког од два министарства.

Професори Рударско-геолошког факултета Универзитета у Београду: Динко Кнежевић и Никола Лилић детаљно су члановима Одбора објаснили како изгледа поступак за добијање руде и на који начин се поступа са отпадом насталим приликом експлоатације литијума. Истакнуто је и да је литијум, у сладу са Законом о рударству и Законом о геолошким истраживањима, и код нас у Србији стратешка минерална сировина. Одбор су упознали и са аспектима подземне експлоатације лежишта Јадар, капацитетом производње, а посебно са утицајем Пројекта „Јадар“ на животну средину.

Видоје Петровић, градоначелник Лозинце, истакао је да је свима заштита животне средине, здравље и безбедност људи на првом месту. Нагласио је да Пројекат „Јадар“ има огроман развојни потенцијал не само за Лозницу, за Јадар, за Подриње, за западну Србију, него за читаву Републику, али је он, на жалост, обустављен.

У дискусији су учествовали: Милимир Вујадиновић, Маријан Ристичевић, Јасмин Хоџић, Милан Глушац и Драгана Лукић.

Након завршене дискусије, на предлог заменика председника Одбора Милимира Вујадиновића, Одбор је, једногласно, усвојио следећи:

З А К Љ У Ч А К

Одбор је примио информацију и упознао се са проблематиком од представника стручне јавности и два министарства (Министарства рударства и енергетике и Министарства заштите животне средине);

Одбор је информисан у оквиру својих надлежности;

Народни посланици су у току дискусије постављали питања стручњацима и износили своја запажања;

Одбор ће стенографске белешке и записник са ове седнице ставити на располагање посланицима, Народној скупштини и јавности ради детаљног упознавања са овом темом.

Седница је закључена у 13,17 часова.

Саставни део овог записника чини обрађен тонски снимак седнице Одбора.

 СЕКРЕТАР ЗАМЕНИК ПРЕДСЕДНИКА

 Милица Башић Милимир Вујадиновић